Zagrebačka policija istražuje što se točno dogodilo 8. rujna oko 20.30 sati kada su, prema prijavi, u Zagrebu napadnuti kadeti vaterpolskog kluba Partizan.

U tom napadu, dva mladića iz beogradskog kluba lakše su ozlijeđena. Da su napadnuti, policija je doznala u 22.15, kada su se mladići vratili u hotel u kojem su smješteni. Tada su o događaju obavijestili policiju, koja je počela kriminalističko istraživanje te potragu za počiniteljima.

U zagrebačkoj policiji kažu da prije no što su ih iz hotela obavijestili što se dogodilo mladim vaterpolistima, nikakvu dojavu o napadu nisu dobili.

Istovremeno, beogradski mediji pišu da je mlade vaterpoliste napala skupina maskiranih huligana, koja je bila naoružana šipkama i bokserima. Isto tako u srbijanskim medijima objavljeno je da je jednom od napadnutih mladića slomljen prst.

- Djeca su otišla jesti i njih šestoricu je napalo 20 maskiranih huligana. Nisu imali noževe, ali jesu šipke, boksere... Nije bilo provokacija, samo je jedan vaterpolist imao diskretnu majicu Partizana s malim grbom. Znali su gdje idu i upozorili smo ih kako se trebaju ponašati - ispričao je za Blic Dragan Tomašević, jedan od roditelja te dodao:

- Naša djeca su napadnuta samo zato što su Srbi... Veće posljedice su izbjegnute, vratar je zadobio prijelom prsta. Dobili su baš dobre batine, mnogo udaraca u glavu.

Roditelji mladih srpskih sportaša otputovali su u Zagreb.

>> Srbi se bune zbog poraza Hrvatske, a istu su stvar oni napravili u Pekingu!